*Projekts*

**Latvijas Republikas Saeimas**

**Izglītības, kultūras un zinātnes komisijai**

*Par pašvaldību aizņemšanos*

 *jaunu pirmsskolas izglītības iestāžu būvniecībai*

Atsaucoties uz Izglītības, kultūras un zinātnes komisijas 2019.gada 25.septembra vēstuli Nr.142.9/5-31-13/19, sniedzu atbildi attiecībā uz Izglītības, kultūras un zinātnes komisijas lūgumu Ministru kabinetam noteikt pašvaldību aizņēmuma limita palielinājumu, lai realizētu pašvaldībās jaunu pirmsskolas izglītības iestāžu celtniecības projektus.

Atbilstoši 2019.gada 10.oktobrī parakstītajā Ministru kabineta un Latvijas Pašvaldību savienības vienošanās un domstarpību protokolā par 2020.gada budžetu iekļautajam Ministru kabineta viedoklim, kas iestrādāts arī 2019.gada 14.oktobrī Saeimā iesniegtajā likumprojektā “Par valsts budžetu 2020.gadam”, ir noteikts, ka, ja 2020.gadā tiks rasta iespēja papildus palielināt pašvaldību aizņēmumu kopējo pieļaujamo palielinājumu, tad demogrāfijas pasākumu nodrošināšanai tiks paredzēti aizņēmumi jaunas pirmsskolas izglītības iestādes būvniecībai vai esošas pirmsskolas izglītības iestādes paplašināšanai, lai mazinātu pašvaldībā reģistrēto bērnu rindu uz vietām pirmskolas izglītības iestādēs, ar pašvaldības budžeta līdzfinansējumu ne mazāk kā 25% apmērā un Vides aizsardzības un reģionālās attīstības ministrijas pozitīvu atzinumu atbilstoši valsts budžeta likumā dotajam deleģējumam.

Lai arī Eiropas Savienības (turpmāk – ES) līmenī vēl turpinās diskusijas par ES dalībvalstīm pieejamo Kohēzijas politikas finansējumu 2021.–2027.gada plānošanas periodam un tā atbalsta tvērumu, Eiropas Komisijas sagatavotie Regulu priekšlikumi[[1]](#footnote-1) Kohēzijas politikas 2021.–2027.gada plānošanas periodam paredz atbalstu ieguldījumiem pirmsskolas izglītības iestāžu pieejamībai. Vienlaikus informēju, ka nacionālā līmenī publiskajā apspriedē ir Nacionālais attīstības plāns 2021.–2027.gadam (turpmāk – NAP2027) un atbilstoši Attīstības plānošanas sistēmas likumam Nacionālais attīstības plāns ir noteikts kā ilgtermiņa plānošanas dokuments, kas hierarhiski ir augstākais vidēja termiņa attīstības plānošanas dokuments un ES politiku instrumentu un ārvalstu finanšu palīdzību regulējošos attīstības plānošanas dokumentos iekļaujamo saturu prioritāri balsta uz Nacionālajā attīstības plānā noteikto. Ņemot vērā minēto, nacionālā līmenī Kohēzijas politikas finansējuma sadalījums un atbalsta tvērums konkrētu nozaru vajadzību īstenošanai 2021.–2027.gada plānošanas periodam tiks balstīts uz NAP2027 noteikto.

Papildus informēju, ka, ievērojot pirmsskolas izglītības pieejamības ierobežotību, Vides aizsardzības un reģionālās attīstības ministrija Reģionālās politikas pamatnostādņu 2021.–2027.gadam projektā kā vienu no uzdevumiem ir izvirzījusi pirmsskolas izglītības iestāžu infrastruktūras vai bērnu pieskatīšanas pakalpojumu attīstību, rezultātā radot 7 500 jaunas vietas bērnudārzos vai bērnu pieskatīšanas pakalpojumu saņemšanai. Minētās ieceres īstenošanai plānots piesaistīt ES fondu 2021.–2027.gada plānošanas perioda finansējumu 80 miljonu *euro* apmērā.

Ministru prezidents A.K.Kariņš

Iesniedzējs:

finanšu ministrs J.Reirs

1. **Regulas priekšlikums par ES atbalstu reģionālajai attīstībai un kohēzijai** pieejams Eiropas Komisijas mājaslapā: <https://ec.europa.eu/commission/publications/regional-development-and-cohesion_en>

**Regulas priekšlikums par ES atbalstu ieguldījumos cilvēkos, sociālajā kohēzijā un vērtībās** pieejams Eiropas Komisijas mājaslapā: <https://eur-lex.europa.eu/legal-content/en/TXT/?uri=CELEX:52018PC0382> [↑](#footnote-ref-1)